Nordjylland stemte - ligesom resten af Danmark - ja til at ophæve forsvarsforbeholdet. I alle ni kredse i landsdelen var der et klart ja-flertal. Lavest var ja-procenten i Frederikshavnkredsen med 58,3 procent, højest var den i Aalborg Vestkredsen, hvor 69,0 procent stemte for. Otte af de ni nordjyske kredse endte med et resultat, hvor andelen af ja-stemmer var lavere end de 66,9 pct.  som blev landsresultatet. Nordjyderne er altså ligesom ved flere tidligere folkeafstemninger lidt mere forbeholdne end danskerne under et, når det gælder øget EU-engagement. Ved de seneste EU-afstemninger har Læsø Kommune været den kommune i hele landet med flest skeptikere. Denne gang endte det lige akkurat med et ja-flertal på Kattegat-øen: 50,4 procent af læsøboerne stemte ja til at ophæve forsvarsforbeholdet, mens 49,6 procent var imod. Der var en god håndfuld afstemningssteder, hvor et flertal af dem, der mødte frem, satte kryds ud for nej. Mest markant på Gl. Lindholm skole i Aalborg Kommune, hvor kun 40,9 procent stemte ja, mens 59,1 procent sagde nej. Også i Voerså, Tolne, Thorshøj, Kaas og Valsgaard var der flere nej- end ja-stemmer; i Tolne og Voerså var der 53,5 procent nej-stemmer, mens forskellen mellem ja- og nej-stemmer de tre andre steder var mindre. Flest ja-stemmer i Aalborghallen Tydeligst var ja’et på et af de helt store afstemningssteder, nemlig Aalborghallen. Her sagde hele 80,4 procent af de fremmødte ja til at fjerne forsvarsforbeholdet. Til gengæld var valgdeltagelsen her rekordlav: Af de 7767 stemmeberettigede, der hører til dette afstemningssted, mødte kun 51,9 procent, altså en smule mere end halvdelen, frem for at benytte deres valgret. Høje ja-procenter nåede man også i KFUM-hallen i Aalborg med 75,6 procent, i Nordkraft i Aalborg med 73,8 procent, i Klitmøller med 73,5 procent, i Skørping med 71,8 procent og i Støvring med 71,5 procent.

Referat:
Selv på Læsø var der et flertal - om end ganske lille - for at ophæve forsvarsforbeholdet ved onsdagens folkeafstemning. Valgdeltagelsen blev en række steder i landsdelen meget lav: På det store afstemningssted Aalborghallen mødte kun 51,9 procent af dem, der kunne, frem.